NARIADENIE KOMISIE (ES) č. 1744/2006
z 24. novembra 2006
o podrobných pravidlách pomoci vzťahujúcej sa na chov húsenice priadky morušovej
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1544/2006 z 5. októbra 2006 ustanovujúce zvláštne opatrenia na podporu chovu húseníc priadky morušovej (1), a najmä na jeho článok 2,
keďže:
(1)
Nariadenie Komisie (EHS) č. 1054/73 z 18. apríla 1973 o podrobných pravidlách pomoci vzťahujúcej sa na chov húsenice priadky morušovej (2) bolo opakovane podstatným spôsobom zmenené a doplnené (3). V záujme jasnosti a prehľadnosti by sa malo toto nariadenie kodifikovať.
(2)
Podľa článku 1 nariadenia (ES) č. 1544/2006 a článku 2 ods. 3 nariadenia Rady (EHS) č. 922/72 z 2. mája 1972, ktorým sa stanovujú všeobecné pravidlá poskytovania podpory vzťahujúcej sa na chov húseníc priadky morušovej (4), sa pomoc poskytuje iba pre debny, ktoré obsahujú minimálne množstvo vajíčok a ktoré dávajú minimálnu produkciu kokónov. Členským štátom by sa malo umožniť, aby stanovili minimálne množstvá, ale v súvislosti s bežnými podmienkami produkcie v Spoločenstve.
(3)
Článok 3 nariadenia (EHS) č. 922/72 stanovuje, že členské štáty majú zaviesť kontrolu, ktorá zabezpečí, že produkt, na ktorý sa vyžaduje pomoc, spĺňa požiadavky na jej poskytnutie. Následne žiadosti o pomoc, ktoré predkladajú chovatelia, musia obsahovať minimum informácií potrebných na túto kontrolu.
(4)
Mali by sa stanoviť jednotné podmienky na vyplatenie čiastky pomoci.
(5)
Členské štáty sú oprávnené poskytovať pomoc výlučne chovateľom, ktorí získali svoje debny s vajíčkami od schváleného orgánu a ktorí dodali vyprodukované kokóny schválenému orgánu. Na účely správneho uplatnenia systému pomoci by mali byť definované podmienky na schvaľovanie takých orgánov.
(6)
V tomto konkrétnom prípade, aby bola zabezpečená účinnosť vyššie uvedeného systému kontroly, by žiadosti o pomoc mali sprevádzať osvedčenia vydané týmito orgánmi a mali by ich kontrolovať členské štáty.
(7)
Opatrenia stanovené v tomto nariadení sú v súlade so stanoviskom Riadiaceho výboru pre prírodné vlákna,
PRIJALA TOTO NARIADENIE:
Článok 1
Pomoc uvedená v článku 1 nariadenia (ES) č. 1544/2006 sa poskytuje za podmienok ustanovených v článkoch 2 až 6 tohto nariadenia vzťahujúcich sa na húsenice priadky morušovej, odchované v Spoločenstve.
Článok 2
Pomoc sa poskytuje iba pre debny:
a)
ktoré obsahujú najmenej 20 000 vajíčok priadky morušovej vhodných na liahnutie;
b)
ktoré poskytli minimálny počet vybraných kokónov, ktoré mali vyhovujúci vonkajší vzhľad a boli dospelé, mali jednotnú farbu a rozmery, boli bez znakov a hrdze a vhodné na zamotávanie.
Minimálnu produkciu uvedenú v písmene b) stanovuje príslušný členský štát a nemôže byť nižšia ako 20 kg.
Článok 3
1. Pomoc sa poskytuje chovateľom húseníc priadky morušovej, ktorí predkladajú žiadosti každý rok najneskôr do 30. novembra, s výnimkou prípadov vyššej moci.
Avšak, ak sa žiadosti o pomoc predkladajú:
-
najneskôr do 31. decembra toho istého roka, poskytujú sa dve tretiny pomoci,
-
najneskôr do 31. januára nasledujúceho roka, poskytuje sa jedna tretina pomoci.
Každý chovateľ môže predložiť iba jednu žiadosť.
2. Členský štát vyplatí chovateľovi čiastku pomoci do štyroch mesiacov nasledujúcich po predložení žiadosti.
Článok 4
1. Žiadosť obsahuje prinajmenšom:
-
meno, adresu a podpis strany, ktorá podáva žiadosť,
-
počet použitých debien s vajíčkami a dátum alebo dátumy, kedy boli obdržané,
-
množstvo kokónov vyprodukovaných z týchto vajíčok a dátum alebo dátumy, kedy boli zámotky dodané,
-
miesto uskladnenia vyprodukovaných kokónov, alebo ak boli predané a dodané, meno a adresu prvého kupujúceho.
2. Ak sa majú uplatňovať ustanovenia článku 2 ods. 2 nariadenia (EHS) č. 922/72, žiadosť je prípustná iba vtedy, ak sú k nej priložené osvedčenia uvedené v článku 6 tohto nariadenia.
Článok 5
1. Podľa článku 2 ods. 2 nariadenia (EHS) č. 922/72 štátne alebo súkromné orgány môžu byť schválené iba vtedy, ak ich výkazy špecifikujú prinajmenšom:
-
počet dodaných debien, meno chovateľa, ktorému boli dodané, a dátum expedície,
-
množstvo prijatých kokónov, meno chovateľa, ktorý ich dodal, a dátum prijatia.
2. Členské štáty predložia schváleným orgánom na kontrolu spojenú s overením, najmä čo sa týka zhody medzi záznamami v príslušných výkazoch a záznamami v osvedčeniach uvedených v článku 6.
Článok 6
Schválené orgány vydajú chovateľom:
-
osvedčenie, v ktorom je uvedené prinajmenšom meno a adresa príslušného chovateľa, počet dodaných debien, dátum expedície a dátum vydania osvedčenia, najneskôr do 40 dní od expedície debien s vajíčkami,
-
osvedčenie, v ktorom je uvedené prinajmenšom meno a adresa príslušného chovateľa, množstvo dodaných kokónov, dátum obdržania a dátum vydania osvedčenia, najneskôr do 40 dní od obdržania kokónov.
Článok 7
Nariadenie (EHS) č. 1054/73 sa ruší.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe II.
Článok 8
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. novembra 2006